Clemens Episcopus servus servorum Dei, dilecto filio Hugoni Abbati Monasterii Cluniacensis, ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Honestis petitionibus supplicum decet nos clementer annuere, præsertim quæ salutem respiciunt animarum. Cum itaque, sicut exhibita nobis tua petitio continebat, Monachis Ordinis Cluniacensis à jurisdictione ac potestate Ordinariorum quorumlibet sint exempti, ipsisque Monachis valde damnosum et periculosum existat pro casibus eisdem Ordinariis reservatis ad Sedem Apostolicam, cum expedit, habere recursum; Nos tuis supplicationibus inclinati, ut tu, et successores tui Abbates Monasterii Cluniacensis, qui pro tempore fuerint, per vos, vel per alium, seu alios, Monachis dicti Ordinis, qui sunt, et erunt pro tempore, à casibus et sententiis, à quibus subditos suos dicti Ordinarii possunt absolvere, si dicti Monachi id humiliter et devotè petierint, absolutionis beneficium impendere auctoritate Apostolica valeatis injunctis eis pro modo culpæ pœnitentia salutari, et aliis quæ de jure fuerint injungenda, tibi tenore præsentium indulgemus. Nulli ergo, etc. Datum Avenioni VI. Kalendas Aprilis, Pontificatus nostri anno V.